Vil renvaskes i Silje-saken: – Mitt livs viktigste kamp
Seks år gammel ble han stemplet som drapsmann. Nå tar han opp kampen mot riksadvokaten om en full frifinnelse.  – Målet mitt er fortsatt at sannheten skal frem, sier mannen kjent som «seksåringen» til VG.  På papiret er han allerede frifunnet for drapet på fem år gamle Silje i akebakken på Tiller i Trondheim i 1994. Politiet utpekte «seksåringen» og to andre lekekamerater på fire og fem år som drapsmenn. For ett år siden kom helomvendingen fra statsadvokatene i Trøndelag: Guttene, som i dag er voksne menn i 30-årene, skal anses for å være uskyldige. Konklusjonen var at det var umulig å bevise hvem som sto bak Siljes død. De opprettholdt samtidig henleggelsesgrunnen fra 1994: At barna var under den kriminelle lavalder.  Riksadvokaten kom senere med en beklagelse til de tre guttene, og understreket at guttene må anses for å være uskyldige som følge av uskyldspresumsjonen.  Men han endret ikke henleggelsesgrunnen. Dermed er guttene frifunnet på papiret, men ikke renvasket.  – Det holder ikke for meg, sier «seksåringen». – Vi anses som uskyldige fordi det ikke finnes bevis for at vi gjorde det. Men i mitt hode sier de egentlig «vi klarer ikke å bevise det, men vi tror det er dere». Nå skal «seksåringen» og forsvarer Sigurd Klomsæt påklage vedtaket til Riksadvokaten.  De krever at henleggelseskoden skal endres fra «mistenkte under 15 år» til «intet straffbart forhold anses bevist».  – Det er det vi mener er riktig, sier «seksåringen».  – Jeg vet jo at jeg ikke har gjort det. Så det har blitt en prinsipiell kamp om å få frem sannheten og å bli hørt på de rettighetene vi har.  Begjæringen sendes inn på vegne av både «seksåringen» og «femåringen» som har Johannes Mæland som forsvarer.  – Dette vedtaket gjør at våre klienter fortsatt stemples som drapsmenn uten en dom, sier Klomsæt til VG.  Han åpner for å ta saken til menneskerettsdomstolen i Strasbourg, dersom de ikke når gjennom hos Riksadvokaten.  – Hvordan skal dere få til dette? – Vi gir Riksadvokaten saklige argumenter og fakta. Jeg mener dette er åpenbart feil. Situasjonen disse guttene har vært i er kjempealvorlig, en kjempesvikt. Fikk aldri en rettsprosess Vanligvis må en person bli siktet, tiltalt og dømt for å anses som skyldig i en straffesak. Men siden barna var for små til å siktes, gikk aldri saken gjennom en slik prosess. I stedet ble barna utpekt som gjerningsmenn på direktesendt TV, dagen etter at Silje ble funnet død – uten en dom.  Siden saken ikke ble prøvd i domstolen, kan de ikke begjære den gjenåpnet, slik for eksempel Viggo Kristiansen gjorde flere ganger før han ble frifunnet i 2023. Dette er et sentralt poeng i «seksåringen» og advokatens brev til Riksadvokaten. De trekker også frem hvordan de mener politiet gjentatte ganger stemplet guttene som drapsmenn, og en rekke svakheter ved etterforskningen.  Politiarbeidet fikk i NRK-dokumentarserien «Drapet i akebakken» knusende kritikk av flere eksperter, blant annet avhørsekspert Asbjørn Rachlew og tidligere krimtekniker i KRIPOS Per Angel.  – Opprivende Også kommunens oppfølging av barna ble sterkt kritisert. Både «femåringen» og «seksåringen» ble senere satt i fosterhjem.  «Seksåringen» mener Silje-saken er årsaken til at foreldrene – som aldri tvilte på sønnens uskyld – mistet retten til å oppdra ham. Han forteller at han bruker mye tid på å lese gjennom dokumenter fra saken når han nå tar opp kampen på ny.  – Det er klart at nå når saken er tatt opp igjen og vi er der vi er i dag, så er det jo opprivende. Du må gå gjennom alt på nytt igjen. – Det er veldig tøft. Man blir sliten av det, samtidig som jeg prøver å ikke la det gå utover hverdagen med samboer og barn.  Men «seksåringen» vil ikke gi seg før han er fullstendig renvasket.  – De har blitt mitt livs viktigste kamp. Og jeg vil gjøre det helhjertet, sier «seksåringen» til VG.  Han sier han føler seg motarbeidet av et tungt byråkratisk system, hvor det er vanskelig å nå gjennom.  – At veien skulle bli så lang og så tøff ... Det hadde jeg ikke trodd. Men jeg har lyst å bli ferdig med saken, og vite at jeg har gjort alt jeg kan.  – Hva skal til for at du klarer å legge fra deg denne saken? – Det er et godt spørsmål. Jeg vil kjempe til vi får det som vi vil – å få endret den henleggelseskoden. Skulle vi få til det ... Da anser jeg meg ferdig med saken. 
«Seksåringen» vil ha full frifinnelse etter at han og to andre barn ble stemplet som gjerningsmenn for drapet på fem år gamle Silje i Trondheim i 1994.  I fjor ble de nå voksne mennene frifunnet på papiret, fordi statsadvokatene og riksadvokaten mente politiet ikke kunne bevise at det var de tre guttene som tok livet av Silje. Men de endret ikke henleggelsesgrunnen fra 1994, som var at de var under den kriminelle lavalder og ikke kunne straffes.  Det gjør at «seksåringen» ikke føler seg renvasket i saken.  «Seksåringen» og forsvarer Sigurd Klomsæt krever at riksadvokaten endrer henleggelsesgrunnen.